Σαΐντ Τζαλίλι

Ο Σαΐντ Τζαλίλι (; 6 Σεπτεμβρίου 1965) είναι Ιρανός Συντηρητικός πολιτικός και διπλωμάτης, που υπηρέτησε ως Γραμματέας του Ανωτάτου Συμβουλίου Ασφαλείας του Ιράν από το 2007 έως το 2013. Αυτή την στιγμή είναι μέλος του συμβουλίου Διάκρισης Συμφερόντων του Ιράν και ήταν επίσης ο διαπραγματευτής επί των Πυρηνικών του Ιράν.

Προηγουμένως ήταν αναπληρωτής υπουργός Εξωτερικών για ευρωπαϊκές και αμερικανικές υποθέσεις, ενώ ήταν ανεπιτυχής υποψήφιος στις προεδρικές εκλογές του 2013, καταλαμβάνοντας την τρίτη θέση. Ήταν επίσης υποψήφιος στις εκλογές του 2021, αλλά αποσύρθηκε υπέρ του Εμπραχίμ Ραϊσί πριν από τις εκλογές. Ο Τζαλίλι διεκδίκησε την προεδρία ξανά στις πρόωρες εκλογές του 2024, αλλά ηττήθηκε από τον Μασούντ Πεζεσκιάν στον δεύτερο γύρο. 

Ο Τζαλίλι ήταν στρατιώτης στον πόλεμο Ιράν-Ιράκ και έχασε μέρος του δεξιού ποδιού του κατα την διάρκεια της πολιορκίας της Βασόρας. Μετά από αυτό το γεγονός, κέρδισε τον τίτλο του "ζωντανού μάρτυρα". Είναι κάτοχος διδακτορικού διπλώματος στις πολιτικές επιστήμες και διδάσκει τη "διπλωματία του Προφήτη" στο Πανεπιστήμιο Ιμάμ Σαντίκ. 
Το 2009, ο Τζαλίλι ανακηρύχθηκε ως ένας από τους 500 ανθρώπους με τη μεγαλύτερη επιρροή στον μουσουλμανικό κόσμο. Η θητεία του ως επικεφαλής διαπραγματευτής για το πυρηνικό πρόγραμμα του Ιράν χαρακτηρίστηκε από μια ασυμβίβαστη προσέγγιση.

Ο Τζαλίλι είναι γνωστός για τις σταθερά σκληροπυρηνικές θέσεις του και την συγκρουσιακή ρητορική του κατά της Δύσης, ενώ παράλληλα πιέζει για ισχυρότερες σχέσεις με Ρωσία και Κίνα. Υποστηριζόμενος από το φονταμενταλιστικό Μέτωπο Παϊντάρι, αποδίδει τα οικονομικά προβλήματα του Ιράν στις διεθνείς κυρώσεις και απορρίπτει την κοινωνική φιλελευθεροποίηση. Αυτό του έχει αποφέρει σημαντική επιρροή αλλά και δυσφορία μεταξύ των πιο ρεαλιστικών παρατάξεων εντός του ιρανικού κατεστημένου.

 Παραπομπές 

Κατηγορία:Ιρανοί πολιτικοί